PMIndiaData/PMIndiaSum huggingface dataset:
ब्रिक्स व्यापारी परिषदेच्या बैठकीत पंतप्रधानांचे  भाषण

नवी दिल्ली, 16 ऑक्टोबर 2016 मान्यवर राष्ट्राध्यख शी जिनपिंग, जेकब झुमा, मायकेल टेम, व्लादिमीर पुतीन आणि ब्रिक्स व्यापारी परिषदेचे मान्यवर सदस्य, ब्रिक्स व्यापारी परिषदेच्या या बैठकीत तुमचे स्वागत करतांना मला अतिशय आनंद होत आहे आपल्‍या सदस्य देशांमधील व्यापारी संबंध आणि अर्थव्यवस्थेतील विविधता यांचे संपूर्ण प्रतिबिंब या परिषदेत पहायला मिळते आहे. परस्परांना प्रतिसाद देत समस्यांवर एकत्रित तोडगा काएत, ब्रिक्स परिषदेचा अजेंडा पुढे नेण्यात, त्यांनी दिलेल्या योगदानाबद्दल मी त्यांचा आभारी आहे. मान्यवर आणि मित्रांनो, सदस्य राष्ट्रांमध्ये आर्थिक आणि वाणिज्यिक संबंध वाढवणे, हा प्रमुख उद्देश ब्रिक्स परिषदेच्या स्थापनेमागे होता. त्यामुळेच तीन वर्षांपूर्वी दरबन येथे जेव्हा या व्यापारी परिषदेची स्थापना झाली, त्यानंतर या परिषदेची उत्तरोत्तर होणारी प्रगती उत्साहवर्धक आहे. ब्रिक्स सदस्य देशांमधील वाणिज्यिक संबंध अधिक वेगाने दृढ व्हावेत, यासाठी आपल्या देशांमधील उद्योग समुदायांचा पाठिंबा महत्त्वाचा आहे. त्यांच्या सहभागामुळे, समाजात संपत्ती आणि मूल्ये निर्माण होतात तांत्रिक संशोधन आणि क्षमतावृध्दी करुन हे उद्योगसमूह आपल्या अर्थव्यवस्थांमध्ये उत्पादन वाढ व रोजगार निर्मिती करतात. त्यांच्या या दृष्टिकोनाचे मी स्वागत करतो. या दृष्टिकोनाशी मी सहमती दर्शवतो. मान्यवर, भारतात, गेल्या दोन वर्षात प्रशासन, विशेषत: उद्योगपूरक परिस्थिती निर्माण करण्याकरता, आमच्या सरकारने अनेक मोठया सुधारणा केल्यात, अनेक निर्णय घेतले याचे चांगले परिणाम आता स्पष्ट दिसू लागले आहेत. अशा कामगिरीचे मानांकन करणाऱ्या जवळपास सर्व जागतिक निर्देशांकाकडे आपण वाटचाल करत आहोत. भारतीय अर्थव्यवस्थेचे जगातल्याखुल्या अर्थव्यवस्थांपैकी एका अर्थव्यवस्थेत आम्‍ही रुपांतर केले आहे. विकास भक्कम असून त्याची गती कायम राखण्यासाठी आम्‍ही पावले टाकत आहोत. व्यापारासाठी सुलभता, व्यापारातले अडथळे दूर करणे, कौशल्य विकासाला प्रोत्साहन, उत्पादन पुरवठयाची साखळी निर्माण करणे तसेच पायाभूत सुविधांचा विकास या बाबींना ब्रिक्स व्यापार परिषद प्राधान्य देत आहे याबद्दल मी समाधानी आहे. ब्रिक्स देशांमध्ये व्यापार वाढावा यासाठीचे परिषदेचे काम आश्वासक आहे. महोदय, न्यू डेव्हलपमेंट बँक आता पूर्णत: कार्यान्वित झाली आहे. आपल्या एकत्रित प्रयत्नांची ही यशस्वी फलश्रुती आहे. न्यू डेव्हलपमेंट बँक आणि व्यवस्थापनाचे, प्रकल्पाच्या पहिल्या टप्प्याला सुरुवात केल्याबद्दल अभिनंदन. स्वच्छ ऊर्जा, हरित आणि शाश्वत पायाभूत सुविधा यांना न्यू डेव्हलपमेंट बँकेचे प्राधान्य आहे. त्याचे आम्ही स्वागत करतो. संभाव्य आर्थिक प्रकल्प निश्चिती आणि त्यांची अंमलबजावणी यासाठी न्यू डेव्हलपमेंट बँकेबरोबर ब्रिक्स अंमलबजावणीसाठी न्यू डेव्हलपमेंट बँकेबरोबर ब्रिक्स व्यापार परिषदेने काम करावे यासाठी आम्ही प्रोत्साहन देऊ. दोन दिवसांपूर्वी, भारताने नवी दिल्लीत पहिला ब्रिक्स व्यापार मेळावा भरवला. त्यात आपणा सर्वांनी सहभाग घेतला. व्यापारविषयक जागृती आणि वाणिज्यिक आदान-प्रदानासाठी अशा कार्यक्रमांना प्रोत्साहन दिले पाहिजे. • परस्पर व्यापार दृढ करणे • व्यापाराच्या संधी वाढविणे • गुंतवणूकविषयक संबंध निर्माण करणे • शोध आणि कल्पकतेला प्रोत्साहन देणे आणि • ब्रिक्सअंतर्गत वाणिज्यिक अडथळे दूर करणे ही समाईक उद्दिष्टे साध्य करण्यासाठी ब्रिक्स व्यापारी परिषदेने आमच्यासमवेत कार्य करावे असे सांगून मी समारोप करतो.
कादर खान यांच्या निधनाबद्दल पंतप्रधानांकडून शोक व्यक्त

पंतप्रधान नरेंद्र मोदी यांनी कादर खान यांच्या निधनाबद्दल शोक व्यक्त केला आहे. आपल्या संपन्न अभिनयाने, कादर खान यांनी सिनेक्षेत्र उजळलं आहे, त्यांची विनोदबुद्धीही अद्वितीय होती. उत्तम संवादलेखक असलेले कादर खान अनेक संस्मरणीय चित्रपटांशी जोडलेले आहेत. त्यांच्या निधनाबद्दल दु:ख व्यक्त करून पंतप्रधानांनी त्यांच्या कुटुंबियांचे सांत्वन केले आहे.
हर घर तिरंगा अभियानात सहभागी जनतेच्या उत्साहाचे पंतप्रधानांनी केले कौतुक

नवी दिल्ली, 11 ऑगस्ट 2022 पंतप्रधान नरेंद्र मोदी यांनी आज हर घर तिरंगा अभियानात जनतेच्या उत्साहपूर्ण सहभागाची प्रशंसा केली. ही भावना देशाच्या एकता आणि अखंडतेचे प्रतीक असल्याचे ते म्हणाले. पंतप्रधानांनी आज एक व्हिडिओ शेअर केला, ज्यामध्ये त्यांनी रक्षाबंधनाच्या दिवशी तरुणांशी संवाद साधला आणि त्यांना तिरंगा दिला आहे. पंतप्रधानांनी ट्विट केले: हर घर तिरंगा अभियानात दिसणारा देशवासीयांच्या उत्साह आणि प्रतिसाद देशाच्या एकता अखंडतेचे प्रतीक आहे. ही भावना अमृतकाळात देशाला नव्या उंचीवर घेऊन जाणारी आहे. ” तिरंग्याशी प्रत्येक भारतीयाचे खास नाते आहे. आज माझ्या तरुण मित्रांना तिरंगा दिला. त्यांच्या चेहऱ्यावरचे हास्य सर्व काही सांगून जाते!
पंतप्रधानांनी गुजरातमधे परमपूज्य प्रमुख स्वामी महाराज यांचे अंत्यदर्शन घेतले

पंतप्रधान नरेंद्र मोदी यांनी गुजरातमधील सारंगपूर येथे परमपूज्य प्रमुख स्वामी महाराज यांचे अंत्यदर्शन घेतले. “परमपूज्य प्रमुख हे केवळ एक संत नव्हते, तर लोक संग्रहक होते, परमपूज्य प्रमुख स्वामी महाराज यांना मी वंदन करतो. ते सदैव आपल्याला मार्गदर्शन करत राहो आणि आपल्याला शक्ती देवो”, असे पंतप्रधान म्हणाले.
लाल बहादूर शास्त्री राष्ट्रीय प्रशासकीय संस्था मसुरी आणि नामिबियातल्या लोक प्रशासन आणि व्यवस्थापन संस्था यांच्यात क्षमता वृद्धीसाठीच्या सामंजस्य कराराला मंत्रिमंडळाची मंजूरी

लाल बहादूर शास्त्री राष्ट्रीय प्रशासकीय संस्था(एलबीएसएनएए) मसुरी आणि नामिबियातल्या लोक प्रशासन आणि व्यवस्थापन संस्था(एनआयपीएएम) यांच्यात नामिबियाच्या सार्वजनिक अधिकाऱ्यांच्या क्षमता वृद्धीसाठीच्या आणि इतर प्रशिक्षण कार्यक्रमासाठीच्या सामंजस्य कराराला केंद्रीय मंत्रिमंडळाने मंजूरी दिली. नामिबियातल्या एनआयपीएएम या संस्थेला, उच्च नागरी सेवा विषयक प्रशिक्षण संस्था चालवण्याबाबतच्या अनुभव प्रदानासाठी या सामंजस्य करारामुळे मदत होणार आहे. सार्वजनिक प्रशासन आणि क्षमता वृद्धी क्षेत्रात संयुक्त उपक्रम हाती घ्यायलाही हा करार उपयुक्त ठरणार आहे.
हैदराबादमधील पोलीस महासंचालक/पोलीस उपमहानिरीक्षक परिषदेला पंतप्रधानांची उपस्थिती

हैदराबाद येथील सरदार वल्लभभाई पटेल राष्ट्रीय पोलीस अकादमी येथे आयोजित पोलीस महासंचालक आणि पोलीस उपमहानिरीक्षक परिषदेला आज पंतप्रधान नरेंद्र मोदी यांनी संबोधित केले. मुंबईवरच्या 26 नोव्हेंबरच्या दहशतवादी हल्ल्याचं आणि पोलिसांनी त्याला दिलेल्या चोख प्रत्युत्तराचा यावेळी पंतप्रधानांनी उल्लेख केला. हौतात्म्य पत्करलेल्या 33हजार पोलीस जवानांचेही पंतप्रधानांनी स्मरण केले. या वार्षिक परिषदेच्या आयोजनात झालेला बदल नमूद करत पंतप्रधान म्हणालेकी, अनुभवांची देवाणघेवाण करण्यासाठी ही परिषद एक उत्तम व्यासपीठ असून यामुळे धोरण नियोजनासाठी चांगल्या गोष्टी प्राप्त होतील. मानसशास्त्र आणि वर्तणूक मानसशास्त्र हे प्रशिक्षणाचे मुख्य भाग असले पाहिजेत असे पंतप्रधान म्हणाले. नेतृत्व कौशल्य महत्त्वपूर्ण असून पोलिसांमध्ये हे कौशल्य विकसित करणे ही वरिष्ठ अधिकाऱ्यांची जबाबदारी आहे, असे त्यांनी नमूद केले. कायदा आणि सुव्यवस्थेविषयी बोलताना पंतप्रधानांनी पोलीस विभागातील गस्त आणि गुप्तचर यंत्रणेवर भर दिला. एकत्रित प्रशिक्षण प्रयत्नाच्या माध्यमातून पोलीस दलात गुणवत्तापूर्ण बदल झाला पाहिजे असे आवाहन पंतप्रधानांनी यावेळी केले. पोलीस दलाच्या प्रगतीसाठी तंत्रज्ञान आणि मानवी प्रणाली या दोन्ही गोष्टी महत्त्वपूर्ण आहे, असे त्यांनी स्पष्ट केले. इंडियन पोलीस ॲट युवर कॉल या मोबाईल ॲपचे पंतप्रधानांच्या हस्ते यावेळी उद्‌घाटन करण्यात आले. गुप्तचर विभागातील अधिकाऱ्यांना अद्वितीय सेवेसाठी राष्ट्रपती पोलीस पदकाने यावेळी सन्मानित करण्यात आले. तत्पूर्वी, पंतप्रधानांनी राष्ट्रीय पोलीस अकादमी येथील हुतात्मा स्तंभ येथे पुष्पचक्र अर्पण केले. तसेच सरदार वल्लभभाई पटेल यांच्या पुतळ्यासमोर पुष्पांजली अर्पण केली. पंतप्रधानांच्या हस्ते वृक्षारोपणही करण्यात आले.
“भारत-इस्रायल औद्योगिक संशोधन आणि विकास आणि तंत्रज्ञान संशोधन निधी” संबंधी सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि इस्रायल यांच्यातील “भारत-इस्रायल औद्योगिक संशोधन आणि विकास आणि तंत्रज्ञान संशोधन निधी” संबंधी सामंजस्य कराराला मंजुरी दिली आहे. जुलै २०१७ मध्ये हा करार करण्यात आला होता. भारत आणि इस्रायल या निधीसाठी प्रत्येकी वार्षिक चार दशलक्ष अमेरिकन डॉलर्स इतके पाच वर्षे योगदान देतील. उभय देशांच्या प्रत्येकी चार सदस्यांचा समावेश असलेल्या संयुक्त मंडळाकडे या निधीचे प्रशासन असेल. या सामंजस्य करारामध्ये द्विपक्षीय औद्योगिक संशोधन आणि विकास तसेच विज्ञान आणि तंत्रज्ञान या क्षेत्रात अभिनव सहकार्याला चालना देण्याबाबत विचार करण्यात आला आहे, ज्यामुळे अभिनव किंवा तंत्रज्ञान आधारित नवीन किंवा सुधारित उत्पादने, सेवा किंवा प्रक्रियासाठी संयुक्त प्रकल्पाना सहकार्य प्रदान केले जाईल. यामुळे जल, कृषी, ऊर्जा आणि डिजिटल तंत्रज्ञान, यासारख्या परस्पर हिताच्या क्षेत्रांमध्ये किफायतशीर तंत्रज्ञान संशोधन उपलब्ध होईल. यामुळे इस्रायल आणि भारताची पूरक शक्ती गतिमान होईल आणि संयुक्त प्रकल्पाना प्रोत्साहन मिळेल.
शांती अभियानाविषयीच्या शिखर परिषदेतले पंतप्रधानांचे वक्तव्य

राष्ट्राध्यक्ष बराक ओबामा, महासचिव बान की मून महोदय, दुसऱ्‍या महायुध्दाच्या रणभूमीवरच्या शूर सैनिकांनी संयुक्त राष्ट्रसंघाचा पाया घातला. 1945 पर्यंत त्यात भारतीय सैन्यातल्या 2.5 दशलक्ष जवानांचा समावेश करण्यात आला. 24000 पेक्षा जास्त जणांनी आपले प्राण गमावले तर निम्मे जण बेपत्ता झाले. या बलिदानाचा वारसा असणारे तीन देश इथे उपस्थित आहेत. संयुक्त राष्ट्रसंघाच्या शांती अभियानात सध्या त्यांचं मोठं योगदान आहे. संयुक्त राष्ट्रसंघाच्या शांती अभियानात 1,80,000 पेक्षा जास्त भारतीय सैनिक सहभागी झाले आहेत. इतर कोणत्याही देशापेक्षा ही संख्या जास्त आहे. आतापर्यंत संयुक्त राष्ट्रसंघाच्या 69 शांती मोहीमांपैकी भारत 48 मोहीमात सहभागी झाला आहे. संयुक्त राष्ट्रसंघाच्या या कार्यात 161 भारतीय शांती सैनिकांनी सर्वोच्च बलिदान दिलं आहं. लायबेरियात संयुक्त राष्ट्रसंघाच्या मोहीमेदरम्यान महिला स्थापित पोलीस युनिट पाठविणारा भारत हा पहिला देश होता. अनेक देशातल्या शांतीकार्य अधिकाऱ्‍यांना भारत प्रशिक्षण देत आहे. आतापर्यंत 82 देशातल्या सुमारे 800 अधिकाऱ्‍यांना आम्ही प्रशिक्षण दिलं आहे. शांती कार्याविषयीच्या या परिषदेचं यजमानपद भूषविल्याबद्दल मी राष्ट्राध्यक्ष बराक ओबामा यांचे आभार मानतो. या संस्थेच्या केवळ 70 व्या वर्धापनदिनामुळे ही वेळ योग्य आहे असं नव्हे तर सुरक्षाविषयक बदलत्या वातावरणामुळेही ही वेळ योग्य ठरत आहे. शांतीदलाची मागणी वाढत आहे आणि संसाधन मिळवणं कठीण होत चाललं आहे. सध्या केवळ शांतता आणि सुरक्षा राखण्यासाठी शांतीरक्षकांना बोलावलं जात नाही तर परिषदे नाही तर जटील आव्हानांचा मुकाबला करण्यासाठीही बोलावलं जातं. आदेश महत्वाकांक्षी असतात मात्र संसाधन बहुदा नेहमीच अपुरी असतात. आदेश कधीकधी शांती रक्षकांसाठी संघर्ष करणारा पक्ष बनू शकतो ज्यात त्यांचं जीवन आणि मोहिमेचं यश धोक्यात येऊ शकतं. शांती सैन्यात सहभागी होणाऱ्‍या देशांना, निर्णय घेणा-या प्रक्रियेत स्थान नसतं त्यामुळे मोठया प्रमाणात प्रश्न निर्माण होतो. विवेक राखत, मर्यादांची जाणीव ठेवत राजकीय उपायांना पाठबळ म्हणून शांती रक्षक तैनात करायला हवेत. शांतीकार्याविषयीच्या उच्च स्तरीय स्वतंत्र पॅनेलनं या मुद्याची दखल घेतली हे निश्चितच प्रशंसनीय आहे. या पॅनेलच्या शिफारसींवर तातडीनं अहवाल दिल्याबद्दल संयुक्त राष्ट्रसंघाच्या महासचिवांचे आभार. त्यावर लवकरच विचारविनिमय होईल अशी अपेक्षा आहे. संयुक्त राष्ट्रसंघाच्या शांती अभियानाप्रती भारताची दृढ कटिबध्दता आहे आणि ती वृध्दींगत होत राहील. संयुक्त राष्ट्रसंघाच्या शांतता मोहीमेत आमच्या आणखी योगदानाचा इरादा नुकताच जाहीर केला आहे. सध्याच्या किंवा नव्या मोहीमेत 850 सैनिकांची अतिरिक्त तुकडी महिला शांतीरक्षकांची मोठी संख्या असलेल्या 3 अतिरिक्त पोलीस तुकडया, संयुक्त राष्ट्रसंघाच्या मोहीमेत तांत्रिक कर्मचाऱ्‍यांची नियुक्ती यांचा समावेश आहे. संयुक्त राष्ट्रसंघाच्या शांतता सैन्याचं यश त्यांना दिल्या जाणाऱ्‍या शस्त्रांवर नव्हे तर संयुक्त राष्ट्रसंघ परिषदेच्या निर्णयाच्या नैतीक बळावर अवलंबून असते. संयुक्त राष्ट्रसंघाचा प्रभाव कायम राखण्यासाठी संयुक्त राष्ट्रसंघाच्या सुरक्षा परिषदेच्या दीर्घकाळ रेंगाळणाऱ्‍या सुधारणा आपण कालबध्द रीतीनं पूर्ण केल्या पाहिजेत. संयुक्त राष्ट्रसंघाची उच्च विचारधारा राखण्यासाठी प्राणांचं बलिदान करणाऱ्‍या सैनिकांना माझी श्रध्दांजली. या सैनिकांच्या स्मृतीप्रित्यर्थ बांधण्यात येणारी भिंत लवकरात लवकर निर्माण केल्यास ते सयुक्तीक ठरेल. यासाठी भारत आर्थिक तसंच इतर योगदान द्यायलाही तयार आहे.
पंतप्रधान नरेंद्र मोदी आणि रवांडाचे अध्यक्ष महामहीम पॉल कागामे यांच्यात दूरध्वनीवरून चर्चा

पंतप्रधान नरेंद्र मोदी यांनी आज रवांडाचे अध्यक्ष महामहीम पॉल कागामे यांच्याशी दूरध्वनीवरून चर्चा केली. 2018 मध्ये रवांडाच्या संस्मरणीय भेटीनंतर द्विपक्षीय संबंधातील प्रगतीबद्दल पंतप्रधानांनी समाधान व्यक्त केले. रवांडाच्या अध्यक्षांनी 2018 च्या भारत भेटीदरम्यान पंतप्रधान मोदींनी भेट दिलेल्या 200 भारतीय गायींचे मनापासून स्मरण केले आणि त्यांनी सांगितले की यामुळे रवांडाच्या मुलांसाठी दुधाची उपलब्धता सुधारण्यात मदत झाली असून शेतकऱ्यांचे उत्पन्न देखील वाढले आहे. कोविड-19 महामारीमुळे आरोग्य सेवा प्रणाली आणि अर्थव्यवस्थांना निर्माण झालेल्या आव्हानांवर दोन्ही नेत्यांनी चर्चा केली. आपत्तीचे व्यवस्थापन करण्यासाठी आणि नागरिकांचे कल्याण सुनिश्चित करण्यासाठी संबंधित देशात केलेल्या उपाययोजनांची माहिती त्यांनी एकमेकांना दिली. सध्याच्या संकट काळात एकमेकांच्या देशातील नागरिकांना परत आणण्यासाठी शक्य ती सर्व मदत द्यायला दोन्ही नेत्यांनी सहमती दर्शविली. पंतप्रधानांनी रवांडाच्या अध्यक्षांना वैद्यकीय मदतीसह कोरोना विषाणूशी लढण्यासाठी रवांडाच्या प्रयत्नांना ठामपणे साथ देण्याचे आश्वासन दिले. राष्ट्रपती कागामे यांच्या नेतृत्वाखाली संकटाच्या प्रभावी व्यवस्थापनाची आणि या आव्हानाचा सामना करण्यासाठी रवांडाच्या लोकांच्या दृढ निर्धाराची त्यांनी प्रशंसा केली. पंतप्रधानांनी सध्याच्या संकटकाळात रवांडामधील लोकांच्या आरोग्यासाठी आणि कल्याणासाठी शुभेच्छा दिल्या.
नेताजी सुभाषचंद्र बोस यांच्या  जयंती दिनी पंतप्रधानांनी वाहिली श्रद्धांजली

पंतप्रधान श्री. नरेंद्र मोदी यांनी नेताजी सुभाषचंद्र बोस यांच्या जयंती दिनी त्यांना श्रद्धांजली वाहिली. “मी नेताजी सुभाषचंद्र बोस यांच्या जयंती दिना निमित्त त्यांना अभिवादन करतो. ते एक कणखर व्यक्तिमत्व होते, ज्यांनी भारताला गुलामगिरीतुन मुक्त करण्यासाठी आणि सन्माननीय जीवन जगण्यास प्रवृत्त केले. आम्ही त्याचे आदर्श पूर्ण करण्यासाठी आणि एक मजबूत भारत तयार करण्यासाठी वचनबद्ध आहोत “, असे पंतप्रधानांनी सांगितले.
सिंगल सुपर फॉस्फेट अर्थात एसएसपी खत निर्मिती कारखान्यांना अनुदान मिळण्यासाठी किमान क्षमता वापर हा पात्रता निकष रद्द करणार

खत उद्योगाबाबतच्या धोरणातील महत्वपूर्ण सुधारणांना चालना देण्यासाठी, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रीमंडळाच्या बैठकीत पोषक तत्व, आधारीत अनुदान योजनेअंतर्गत, एसएसपी खत निर्मिती कारखान्यांसाठी “न्यूनतम क्षमतेचा वापर” हा अनुदान निकष रद्द करण्याला मंजूरी देण्यात आली. 1.10.2009 पासून एसएसपी कारखान्यांना अनुदान मिळण्यासाठी पात्र ठरण्याकरता आपल्या स्वीकृत उत्पादन क्षमतेचा किमान 50 टक्के वापर करणे किंवा दरवर्षी 40 हजार मेट्रिक टन उत्पादन करणे (यापैकी जे कमी असेल ते) अनिवार्य करण्यात आले होते. या स्वीकृत उत्पादन क्षमतेच्या निकषामुळे छोटया एसएसपी कारखान्यांपैकी अनेक कारखाने हा निर्धारीत स्तर गाठू शकले नाहीत, त्यांना कमाल किरकोळ मूल्याच्या, स्वरुपात शेतकऱ्यांपर्यंत अनुदानाचे फायदे पोहोचवले तरीही अनुदान मिळाले नाही. सुरुवातीला क्षमतेत वाढ झाली, मात्र गेल्या चार वर्षात एसएसपीचे उत्पादन आणि वापर स्थिरच राहिला आहे. अनुदान प्रापत होण्यासाठी निकषांची पूर्ती न केल्याने, एसएसपी कारखान्यांसाठी अनेक आर्थिक प्रश्न निर्माण झाले. किमान क्षमता वापराचा निकष रद्द करण्याच्या निर्णयामुळे, एसएसपी कारखाने इतर खत निर्मिती कारखान्यांच्या स्तरावर येतील आणि अनुदान मिळतांना एसएसपी उत्पादनाचे प्रमाण तसेच कृषी वापरासाठी किती विक्री यांचा विचार केला जाणार नाही. या नव्या धोरणामुळे छोटया एसएसपी कारखान्यांचा पुनर्विकास होण्यासाठी तसेच एसएसपीच्या स्वदेशी उत्पादनाला चालना देण्यासाठी नवीन एसएसपी कारखान्यांच्या उभारणीला प्रोत्साहन मिळेल. बाजारपेठेच्या आवश्यकतेनुसार आपले उत्पादन निश्चित करण्याचे स्वातंत्र्य एसएसपी कारखान्यांना मिळेल. एसएसपी एक फॉस्फेटीक बहु-पोषक खत आहे, ज्यामध्ये 16 टक्के फॉस्फेट, 11 टक्के सल्फर, 16 टक्के कॅल्शिअम आणि इतर अनिवार्य सूक्ष्म पोषक तत्वांचा समावेश आहे. उत्पादनाच्या सुलभ प्रक्रियेमुळे हे उपलब्ध खतांपैकी सर्वात स्वस्त रासायनिक खत आहे. हे खत तेलबिया, डाळी, फलोत्पादन, भाज्या, ऊस आदी पिकांसाठी अधिक योग्य आहे.
पंतप्रधानांच्या हस्ते वाराणसीमध्ये 3,350 कोटी रुपयांच्या विकास कामांचे अनावरण

पंतप्रधान नरेंद्र मोदी यांनी आज वाराणसीमध्ये 3,350 कोटी रुपयांच्या विकास कामांचे अनावरण केले. आरोग्य, स्वच्छता, स्मार्ट सिटी, ऊर्जा, गृहनिर्माण या क्षेत्राशी संबंधित हे प्रकल्प आहेत. यावेळी उत्तर प्रदेशचे राज्यपाल राम नाईक आणि मुख्यमंत्री योगी आदित्यनाथ आणि इतर मान्यवर उपस्थित होते. पुलवामा दहशतवादी हल्ल्यात शहीद झालेल्या वाराणसीच्या रमेश यादव यांना पंतप्रधानांनी श्रद्धांजली वाहिली. वाराणसी लगतच्या आऊरे गावात त्यांनी एका सभेला संबोधित केले. विकासाला चालना देण्यासाठी सरकार दोन आघाड्यांवर काम करत आहे असे पंतप्रधानांनी सांगितले. सरकार एकीकडे, महामार्ग, रेल्वे यासाख्या पायाभूत सुविधा उभारत आहे तर दुसरीकडे विकासाची फळे सर्वांपर्यंत पोहोचतील याची काळजी सरकार घेत आहे, असे ते म्हणाले. यादृष्टीने अर्थसंकल्पात अनेक घोषणा करण्यात आल्याचे त्यांनी नमूद केले. वाराणसीला नवभारतातील महत्त्वाचे केंद्र करण्यासाठी प्रयत्न करत असल्याचे सांगून पंतप्रधानांनी आज अनावरण केलेल्या विकास कामांबाबत सांगितले. भारतीय रेल्वेच्या प्रगतीसाठी गेल्या साडेचार वर्षात विविध पावले उचलली असल्याचे त्यांनी सांगितले. दिल्ली-वाराणसी मार्गावरील, भारतातील पहिली सेमी वेगवान रेल्वेगाडी ‘वंदे भारत एक्सप्रेस’ हे त्यादृष्टीने एक पाऊल असल्याचे त्यांनी सांगितले. या प्रकल्पांमुळे वाहतूक सुगम होण्याबरोबरच वाराणसी, पूर्वांचल आणि लगतच्या क्षेत्रात नवे उद्योग उभे राहतील, असे ते म्हणाले. यावेळी पंतप्रधानांनी विविध योजनांच्या लाभार्थ्यांना प्रमाणपत्रे प्रदान केली. आयआयटी बनारस हिंदू विद्यापीठाच्या शतकपूर्ती निमित्त स्मृती टपाल तिकिटाचे अनावरण पंतप्रधानांनी केले. उत्तर प्रदेशात सुमारे 38 हजार लोकांना आयुष्मान भारत योजनेचा लाभ मिळाला असल्याचे पंतप्रधानांनी सांगितले. योजनेतून उत्तर प्रदेशातल्या सुमारे 1 कोटी 20 लाख कुटुंबांना लाभ मिळेल, असे ते म्हणाले. प्रधानमंत्री किसान सन्मान निधी योजनेचा लाभ उत्तर प्रदेशातल्या 2 कोटी 25 लाख गरीब शेतकऱ्यांना मिळणार असल्याचे ते म्हणाले. राष्ट्रीय कामधेनू आयोगाचे महत्त्वही पंतप्रधानांनी सांगितले. वाराणसीमध्ये पायाभरणी झालेले प्रकल्प वेळेत पूर्ण झाल्याचेही त्यांनी नमूद केले. व्यक्तींना मदत आणि सहायक उपकरणांचे वाटप पंतप्रधानांनी केले. छत्रपती शिवाजी महाराजांच्या जयंतीनिमित्त पंतप्रधानांनी त्यांना अभिवादन केले.
पंतप्रधानांनी ख्रिसमसनिमित्त दिल्या नागरिकांना शुभेच्छा

पंतप्रधान नरेंद्र मोदी यांनी नागरिकांना ख्रिसमसनिमित्त शुभेच्छा दिल्या आहेत. येशू ख्रिस्तांच्या उदात्त विचारांचे त्यांनी यावेळी स्मरण करून दिले. एका ट्विट संदेशात पंतप्रधानांनी म्हटले आहे की, मेरी ख्रिसमस. हा विशेष दिन आमच्या समाजात सलोखा आणि आनंदाची प्रवृत्ती आणखी बळकट करो. येशू ख्रिस्तांचे उदात्त विचार आणि समाजाप्रति सेवा करण्यावर भर देण्याच्या त्यांच्या सद्भावांचे आम्ही यावेळी स्मरण करतो.
कर्नाटकच्या सर्वपक्षीय शिष्टमंडळाने घेतली पंतप्रधानांची भेट

कर्नाटकचे मुख्यमंत्री सिध्दरामय्या यांच्या नेतृत्वाखालील सर्वपक्षीय शिष्टमंडळाने आज नवी दिल्लीत पंतप्रधान नरेंद्र मोदी यांची भेट घेतली. कर्नाटक, गोवा आणि महाराष्ट्र यांच्याशी संबंधित असलेल्या महादई नदी पाणीमुद्याबाबत लवादाबाहेर जाऊन तोडगा काढण्यासाठी पंतप्रधानांनी मध्यस्थी करावी, अशी शिष्टमंडळाने मागणी केली. सध्या हा प्रश्न लवादासमोर आहे. लवादाबाहेर जाऊन परस्पर संमतीने हा प्रश्न सोडविण्यासाठी तिन्ही राज्यांच्या विविध राजकीय पक्षांचे मतैक्य होणे आवश्यक आहे, अशी सूचना पंतप्रधानांनी यावेळी केली. कर्नाटक राज्यातील विशेष करून राज्याच्या उत्तर भागातील दुष्काळाच्या तीव्र समस्येचा मुद्दाही शिष्टमंडळाने पंतप्रधानांसमोर यावेळी मांडला. या परिस्थितीचा आढावा घेण्यासाठी लवकरात लवकर एक केंद्रीय पथक राज्याच्या दौऱ्यावर पाठवले जाईल, असे आश्वासन पंतप्रधानांनी यावेळी दिले. साखरेच्या दरात झालेल्या घसरणीमुळे ऊस उत्पादक शेतकऱ्यांना भेडसावणाऱ्या समस्यांचा मुद्दाही यावेळी उपस्थित करण्यात आला. देशभरातील ऊस उत्पादक शेतकऱ्यांना हा प्रश्न भेडसावत असून केंद्र सरकार यासंदर्भात पावलं उचलत आहे, असे पंतप्रधान म्हणाले. राज्यातील मलबेरी उत्पादकांच्या हित रक्षणासाठी रेशीमचे आयातशुल्क 30 टक्क्यांपर्यंत वाढवण्यात यावे अशी विनंती या शिष्टमंडळाने केली. यासंदर्भात विचार केला जाईल असे पंतप्रधानांनी यावेळी नमूद केले. केंद्रीय मंत्री व्यंकय्या नायडू, अनंत कुमार, सदानंद गौडा, लोकसभेतील विरोधी पक्षनेते मल्लिकार्जुन खरगे या बैठकीला उपस्थित होते.
बर्मिंगहॅम येथे 2022 च्या राष्ट्रकुल क्रीडा स्पर्धामध्ये सुवर्णपदक जिंकल्याबद्दल भारोत्तोलक जेरेमी लालरिनुंगा यांचे पंतप्रधानांनी केले अभिनंदन

पंतप्रधान नरेंद्र मोदी यांनी भारोत्तोलक जेरेमी लालरिनुंगा यांचे बर्मिंगहॅम येथे 2022 च्या राष्ट्रकुल क्रीडा स्पर्धेत सुवर्णपदक जिंकल्याबद्दल अभिनंदन केले आहे. आपल्या ट्विटर संदेशामध्ये पंतप्रधान म्हणाले; “आमची युवा शक्ती इतिहास घडवत आहे! @raltejeremy चे अभिनंदन, ज्याने आपल्या पहिल्याच राष्ट्रकुल क्रीडा स्पर्धेत सुवर्णपदक जिंकले आहे आणि त्यासोबतच राष्ट्रकुल स्पर्धेत अभूतपूर्व विक्रमही प्रस्थापित केला आहे. लहान वयातच त्याने कौतुकास्पद आणि अभिमानास्पद कामगिरी केली आहे. त्याला उज्ज्वल भविष्यासाठी शुभेच्छा!
पंतप्रधानांनी बाबू जगजीवन राम यांना जयंतीनिमित्त वाहिली आदरांजली

पंतप्रधान नरेंद्र मोदी यांनी बाबू जगजीवन रामजी यांना त्यांच्या जयंतीनिमित्त आदरांजली वाहिली आहे. आपल्या ट्विट संदेशात पंतप्रधान म्हणाले; "बाबू जगजीवन राम जी यांना त्यांच्या जयंतीनिमित्त विनम्र अभिवादन. स्वातंत्र्य चळवळीदरम्यानचे तसेच स्वातंत्र्यानंतरचे त्यांचे अतुलनीय योगदान आपले राष्ट्र सदैव स्मरणात ठेवेल. त्यांच्या प्रशासकीय कौशल्यासाठी आणि गरीबांबद्दल असलेल्या काळजीसाठी त्यांच्याबद्दल सर्वत्र आदराची भावना होती."
भारत आणि जर्मनी दरम्यान नागरी विमान वाहतूक क्षेत्रात सहकार्यावरील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि जर्मनी दरम्यान नागरी विमान वाहतूक क्षेत्रात सहकार्यावरील सामंजस्य करारावर ज्याचे नाव संयुक्त इच्छा घोषणापत्र असे आहे , यावर स्वाक्षरी करायला मंजुरी दिली. यामुळे भारत आणि जर्मनी दरम्यान सुरक्षित, परिणामकारक आणि प्रभावी विमान वाहतुकीच्या विकासाला चालना मिळेल. संयुक्त इच्छा घोषणापत्र स्वरूपातील सामंजस्य करार भारत आणि जर्मनी दरम्यान नागरी उड्डाण संबंधामध्ये एक महत्वपूर्ण टप्पा आहे. आणि यामध्ये उभय देशांदरम्यान अधिक व्यापार, गुंतवणूक, पर्यटन आणि सांस्कृतिक देवाणघेवाण वाढविण्याची क्षमता आहे. संयुक्त इच्छा घोषणापत्रावर स्वाक्षरी करून नागरी विमान वाहतूक क्षेत्रात ज्ञान आणि अनुभवाचे आदान प्रदान, सहकार्य याद्वारे प्रस्थापित संबंध अधिक बळकट करण्याची दोन्ही देशांची इच्छा आहे. संयुक्त इच्छा घोषणापत्राचा मुख्य उद्देश पुढील क्षेत्रात परस्पर सहकार्याला प्रोत्साहन देणे हा आहे: 1. हवाई सुरक्षा आणि हवाई वाहतूक व्यवस्थापन चर्चासत्रे, दौरे आणि अन्य योग्य माध्यमातून हवाई सुरक्षा आणि हवाई वाहतूक व्यवस्थापनाशी संबंधित उत्तम पद्धती आणि माहितीचे आदान प्रदान 2. हेलिपोर्ट्स आणि हेलिकॉप्टर वैद्यकीय सेवा हेलिपोर्ट्स आणि हेलिकॉप्टर आपत्कालीन वैद्यकीय सेवेशी संबंधित उत्तम पद्धती आणि माहितीचे आदान प्रदान 3. नियमन आणि धोरण महत्वपूर्ण आंतरराष्ट्रीय मुद्द्यांवर आयसीएओ येथे सहकार्य सुरु ठेवणे 4. कॉर्पोरेट आणि व्यापार हवाई वाहतूक विकास व्यापार आणि अव्यावसायिक हवाई वाहतुकीसाठी सुविधांबाबत माहितीचे आदान-प्रदान 5. पर्यावरण i) शाश्वत आणि पर्यावरण-स्नेही एरोड्रोम विकास आणि नियोजनावर विशेष भारासह सरकारच्या एरोड्रोम संबंधीच्या माहितीचे आदान -प्रदान ii) राष्ट्रीय आणि अंतरराष्ट्रीय स्तरावर हवाई वाहतुकीशी संबंधित हरित वायू उत्सर्जन आणि हवामान बदल समस्येवर तोडगा काढण्यासाठी आंतरराष्ट्रीय स्तरावर सहकार्य 6. प्रशिक्षण आणि कौशल्य विकास हवाई सुरक्षा क्षेत्रात तांत्रिक आणि बिगर-तांत्रिक सहकार्य आणि प्रशिक्षणातील भागीदारीच्या संधींचा शोध घेणे
पंतप्रधानांचा 20 ऑक्टोबर रोजी उत्तरप्रदेश दौरा, कुशीनगर आंतरराष्ट्रीय विमानतळाचे करणार उद्घाटन

पंतप्रधान नरेंद्र मोदी 20 ऑक्टोबर, 2021 रोजी उत्तर प्रदेशच्या दौऱ्यावर जाणार आहेत. पंतप्रधान सकाळी 10 च्या सुमाराला कुशीनगर आंतरराष्ट्रीय विमानतळाचे उद्घाटन करतील. त्यानंतर, सकाळी साडेअकराच्या सुमाराला, ते महापरिनिर्वाण मंदिरात अभिधम्म दिनानिमित्त आयोजित कार्यक्रमात सहभागी होतील. त्यानंतर, पंतप्रधान दुपारी 1:15 च्या सुमाराला, कुशीनगरमधील विविध विकास प्रकल्पांचे उद्घाटन आणि पायाभरणी करण्यासाठी एका सार्वजनिक कार्यक्रमात सहभागी होतील. कुशीनगर आंतरराष्ट्रीय विमानतळाचे उद्घाटन कुशीनगर आंतरराष्ट्रीय विमानतळाचे उदघाटन, श्रीलंकेच्या कोलंबो येथून उड्डाण करणाऱ्या विमानानाच्या आगमनाने होणार आहे. श्रीलंकेहून येणाऱ्या या विमानात शंभरहून अधिक बौद्ध भिक्कूंच्या शिष्टमंडळाचा समावेश आहे. यात पवित्र बुद्ध अवशेष घेऊन येणाऱ्या 12 सदस्यीय शिष्टमंडळाचाही समावेश आहे. या शिष्टमंडळात श्रीलंकेतील बौद्ध धर्माच्या चारही अनुनायक (उप प्रमुख) आणि निकतांचे (अधिकारी) यांचा समावेश आहे, जसे की अस्गिरिया, अमरापुरा, रमण्य, मालवट्टा. तसेच कॅबिनेट मंत्री नमल राजापक्षे यांच्या नेतृत्वाखालील श्रीलंका सरकारचे पाच मंत्रीही शिष्टमंडळात आहेत. कुशीनगर आंतरराष्ट्रीय विमानतळ अंदाजे 260 कोटी रुपयांच्या गुंतवणुकीतून उभारले आहे. देशांतर्गत आणि आंतरराष्ट्रीय यात्रेकरूंना भगवान बुद्धांच्या महापरिनिर्वाण स्थळाला भेट देण्यास आणि जगभरातील बौद्ध तीर्थस्थळांना जोडण्याचा हा प्रयत्न आहे. विमानतळाची सेवा उत्तर प्रदेश आणि बिहारच्या जवळपासच्या जिल्ह्यांनाही मिळणार आहे. त्यामुळे या क्षेत्रातील गुंतवणूक आणि रोजगाराच्या संधींना चालना देण्यासाठी हे एक महत्त्वाचे पाऊल ठरणार आहे. महापरिनिर्वाण मंदिरात अभिधम्म दिन पंतप्रधान महापरिनिर्वाण मंदिराला भेट देतील, भगवान बुद्धांच्या मूर्तीला अर्चना आणि चिवर अर्पण करतील तसेच बोधी वृक्षाचे रोपही ते लावणार आहेत. अभिधम्म दिनानिमित्त आयोजित कार्यक्रमात पंतप्रधान सहभागी होतील. हा दिवस बौद्ध भिक्खूंसाठी तीन महिन्यांनंतर परतीच्या पावसाळी कालाचे -वर्षावास किंवा वासाच्या समाप्तीचे प्रतीक आहे, त्या दरम्यान ते विहार आणि मठात एकाच ठिकाणी थांबतात आणि प्रार्थना करतात. या कार्यक्रमात श्रीलंका, थायलंड, म्यानमार, दक्षिण कोरिया, नेपाळ, भूतान आणि कंबोडिया तसेच विविध देशांचे राजदूत उपस्थित राहणार आहेत. पंतप्रधान अजिंठा फ्रेस्को, बौद्ध सूत्र सुलेखन-कॅलिग्राफी आणि वडनगर आणि गुजरातमधील इतर ठिकाणांहून उत्खनन केलेल्या बौद्ध कलाकृतींच्या चित्रांच्या प्रदर्शनालाही भेट देणार आहेत. विकास प्रकल्पांचे उद्घाटन आणि पायाभरणी पंतप्रधान बरवा जंगल, कुशीनगर येथे एका सार्वजनिक कार्यक्रमात सहभागी होतील. या कार्यक्रमात ते 280 कोटी रुपयांहून अधिक खर्चाने बांधण्यात येणाऱ्या राजकिया वैद्यकीय महाविद्यालय, कुशीनगरची पायाभरणी करतील. वैद्यकीय महाविद्यालयात 500 खाटांचे रुग्णालय असेल आणि शैक्षणिक सत्र 2022-2023 मध्ये एमबीबीएस अभ्यासक्रमातील 100 विद्यार्थ्यांना प्रवेश दिला जाईल. पंतप्रधान 180 कोटी रुपयांपेक्षा जास्त किमतीच्या 12 विकास प्रकल्पांचे उद्घाटन आणि पायाभरणीही करतील.